Antsla-Kanepi maantee teelõik Urvastest Kärgulani  muutus hiljaaegu väga raskesti läbitavaks, inimeste kommentaar oli, et "augul pole enam kuhugi tekkida". Kagu Teedevalitsuse juhataja Tõnis Pleksepp ütles, et kraavide puhastamise käigus sai tee ikka vigastada ja kui ka vihm kohe peale tuli, läkski asi hukka.  Pleksepp lubas teed ise vaatama tulla, sest "ega see siis maailma lõpus ei ole." Aga uskus, et töömehed teevad ilma tema kohalolekutagi asja korda. Vallalehe trükkimineku ajal oligi tee juba parem.  Urvaste valla poolt on tulnud küll  teedevalitsusse taotlus Antsla-Kanepi lõigu asfalteerimiseks, aga praegu on teehoiukava tehtud 2011. aastani ja seal nimekirjas Antsla-Kanepi teed ei ole. Kui aktsiisi laekub kõvasti, võib plaane korrigeerida, ütles Pleksepp, aga nentis ka, et praegused prognoosid seda eriti ei luba.  Hirmu, et neljarealise Tallinn-Tartu maantee ehitus võib hakata neelama väiksemate teede rahasid, peab Tõnis Pleksepp möödunud nähtuseks.  Vallavanem Lembit Lutsu sõnul on Kanepi tee praeguseks kirjas maakonna kolme tähtsaima  korrastamist vajava tee hulgas.